Hvers vegna eru seldar sígarettur ef það er vitað að þær drepa ? Í dag er það talið almenn vitneskja að það sé óhollt að reykja og að það getur orsakað ýmsa sjúkdóma og kvilla , jafnvel dregið fólk til dauða . Mörg mjög skaðleg og hættuleg efni er að finna í sígarettum svo sem nikótín , tjöru og kolsýrling eða kolmónoxíð ( CO ) . Þetta er þó aðeins brot af þeim efnasamböndum sem er að finna í tóbaksreyk en þar eru meira en 4.000 efnasambönd og af þeim eru að minnsta kosti 40 sem vitað er að valda krabbameini . Þó að í dag gerum við okkur flest grein fyrir skaðsemi reykinga hefur þessu þó ekki alltaf verið þannig farið . Tóbak var fyrst flutt frá nýja heiminum til Evrópu á miðri 16. öld . Notkun þess breiddist hratt út og aðeins 100 árum síðar var notkun þess orðin almenn í Vestur-Evrópu . Það er hins vegar ekki fyrr en eftir seinni heimsstyrjöldina sem fer að örla verulega á varnaðarorðum gegn sígarettum . Þá var fólk farið að átta sig á skaðsemi þeirra og hversu alvarlegar afleiðingar langvarandi reykingar gátu haft . Þegar hér er komið sögu voru reykingar hins vegar orðnar mjög útbreiddar og lengi hafði þótt afar fínt að reykja , bæði meðal karla og kvenna . Það var því afar erfitt að banna skyndilega sígarettur og reykingar . Frá því á árum seinni heimsstyrjaldarinnar hefur þekkingu okkar hins vegar fleygt fram og ekki síst hafa verið gerðar viðamiklar rannsóknir á sígarettum , reykingum , krabbameinum og krabbameinsvöldum . Með aukinni þekkingu hefur orðið aukin meðvitund í samfélaginu sem aftur hefur leitt af sér aukin þrýsting á stjórnvöld að taka á þessum vanda . Stór skref hafa verið stigin með aukinni skattlagningu á sígarettur , sláandi viðvörunarmerkingum á tóbakspökkum og síðast en ekki síst með því að banna reykingar á opinberum vettvangi . Í íslenskum tóbaksvarnarlögum segir meðal annars : Markmið laga þessara er að draga úr heilsutjóni og dauðsföllum af völdum tóbaks með því að minnka tóbaksneyslu og vernda fólk fyrir áhrifum tóbaksreyks . Virða skal rétt hvers manns til að þurfa ekki að anda að sér lofti sem er mengað tóbaksreyk af völdum annarra . Þrátt fyrir alla okkar vitneskju og viðvaranir eru reykingar enn þá stór þáttur af tilveru okkar . Talið er að um þriðjungur jarðarbúa 15 ára og eldri hafi reykt við upphaf 21. aldarinnar . Þrátt fyrir að dragi úr reykingum á Vesturlöndum fer þeim stöðugt fjölgandi sem reykja í þróunarlöndunum . Daglega eru seldir 750 milljón pakkar af sígarettum í heiminum . Það er því með reykingar eins og svo margt annað hjá manninum að vitneskjan um hvað sé hollt og óhollt virðist ekki hafa úrslitaáhrif á ákvarðanir okkar . Tóbaksvarnir og tóbaksvarnarlöggjöf hefur einkum miðað að því að uppfræða fólk um skaðsemi reykinga og vernda umhverfið gegn tóbaksreyk . Þessar aðgerðir hafa reynst árangursríkar til að draga úr tóbaksreykingum meðal almennings og mun sú þróun vonandi halda áfram . Á Vísindavefnum er til fjöldinn allur af svörum um tóbak og reykingar , til dæmis : Þetta svar er í flokknum „ bekkirnir spyrja “ þar sem starfsfólk vefsins svarar spurningum frá grunnskólabekk í kennslustund , samkvæmt samningi . Lögð er áhersla á skjót svör , stutt og aðgengileg . Oft er byggt á öðrum svörum sem kunna að nýtast almennum lesendum betur . Vísindavefnum hefur oft borist svipaðar spurningar um sígarettur . Aðrir spyrjendur eru : Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .